**РЕЗЮМЕ НА ГОДИШЕН ДОКЛАД НА ОПЕРАТИВНА ПРОГРАМА „ТРАНСПОРТ” 2007-2013 г.**

**за 2012 г.**

Годишният доклад за изпълнение на Оперативна програма „Транспорт” (ОПТ) за 2012 г. е изготвен в съответствие с чл. 67 на Регламент (ЕО) 1083/2006 на Съвета и в съответствие с изискванията на Регламент (ЕО) 1828/2006 на Комисията. Той следва определената в Регламент 1828/2006 структура за изготвяне на годишни доклади и утвърдилата се през предходните години структура на годишни доклади за изпълнение на Оперативна програма „Транспорт” 2007 – 2013 г. Текстът на Годишния доклад е изготвен от Управляващия орган (УО) и е обсъден на заседание на Съвета за координация при управление на средствата от ЕС (СКУСЕС) на 16.05.2013 г.

Докладът отразява изпълнението на ОПТ към 31.12.2012 г., която може да се оцени като успешна за изпълнението на програмата. До края на 2012 г. е предоставена БФП в размер на около 97% от бюджета на програмата, която изчислена на база сключени договори с изпълнители е 73.4%. Анализът показва, че съществува известен резерв от финансов ресурс, най-вече по приоритетна ос 2 „Развитие на пътната инфраструктура по Транс-европейските и основните национални транспортни оси”, като УО предприе подхода за намаляване на размера на предоставената БФП до размера на сключените договори с изпълнители по отделните проекти, преди тяхното приключване. По този начин с освободените средства се финансират други одобрени проекти, с цел оптималното използване на програмирания ресурс по ОПТ.

През 2012 г. Европейската комисия (ЕК) одобри формулярите за кандидатстване (ФК) на три „големи” инфраструктурни проекта – по един в пътния, железопътния сектор и един за разширение на столичното метро (етап III). Именно проектите за изграждане на метро се утвърдиха като най-успешните и добри практики за изпълнение. През отчетната година двата проекта – етап I и етап II бяха въведени в експлоатация, като общо бяха изградени над 13 км метро линии с 13 нови метро станции. Към края на 2012 г. по двата нови етапа, финансирани по ОПТ са отчетени общо 148 000 нови пътувания на ден.

Напредък бе постигнат и в изпълнението на проектите в железопътния и пътния сектор. В ж.п сектора всички „големи” проекти са получили одобрението на ЕК, а към края на 2012 г. в резултат от изпълнението на проекта електрификация и реконструкция на ж.п линията Свиленград – турска граница бяха изградени 17 км нови ж.п линии, а по проекта за рехабилитация на ж.п линията Пловдив – Бургас са рехабилитирани 157 км ж.п линии.

В резултат от изпълнението на АМ „Тракия” през лятото на 2012 г. бяха въведени в експлоатация първите 82 км от лотове 2, 3 и част от лот 4. Продължи и изпълнението на АМ „Марица” лотове 1 и 2” и АМ „Струма” лотове 1 и 4.

По приоритетна ос 4 „Подобряване на корабоплаването по морските и вътрешно-водни пътища” са одобрени ФК и са подписани договорите за БФП за два от основните проекти за създаване на речна информационна система в българската част на р. Дунав и за изграждане на информационна система за управление на трафика на плавателните съдове. Обезпокоително нисък остава процента на договорирана БФП и разплатени средства по оста.В резултат на забавената подготовка на проекта за подобряване на корабоплаването по р. Дунав и взетото решение за изпълнение на проекта през следващия програмен период и освобождаването на финансов ресурс, УО инициира изменение на ОПТ, с която от приоритетна ос 4 в приоритетна ос 3 се прехвърлят 110 млн. евро.

С цел получаване на по-голяма яснота за изпълнението на ОПТ, Годишният доклад за 2012 г. е разделен на два основни раздела. В раздел II „Общ преглед на изпълнението на ОП „Транспорт” за 2012 г.” е представена обща информация за финансово и физическото изпълнение към края на 2012 г. В таблица 1 е докладвано за изпълнението на ключовите (core) индикатори, които са релевантни за ОПТ. Финансово изпълнение на програмата е представено в т. 1.2 „Финансово изпълнение на ОПТ към 31.12.2012 г.” от доклада. Представена е информация за размера на предоставена БФП и изплатени средства по източници на финансиране и категории разходи. Към края на 2012 г. е договорена БФП в размер на 1 946 759 919,26 евро или 97,17% от общия бюджет на програмата. Изплатената БФП е в размер на 1 717 721 156.75 лева (878 256 881.61 евро), което е 43,84% от общия бюджет на програмата. Общият размер на верифицираните разходи по програмата към края на 2012 г. е 1 757 786 875,07 лева (898 742 158,09 евро). Сертифицираните разходи към ЕК възлизат на 1 701 182 036.81 лева (869 813 905.72 евро) от които разходи, съфинансирани от КФ – 1 188 960 524.83 лева (607 915 188.07 евро) и разходи съфинансирани от ЕФРР – 512 221 511.98 лева (261 898 717.65 евро).

По отношение на изпълнение на правилото за автоматично освобождаване на средства по програмата N+3/2 към края на 2012 г. няма риск за загуба на средства. Съгласно актуалното правило N+3/2 сумата която трябва да бъде сертифицирана до края на 2012 г. е 285 004 731 евро - само съфинансиране от КФ и ЕФРР. Към 31.12.2012 г. сертифицираните към ЕК разходи са в размер на 655 956 858,77 евро - само съфинансиране от КФ и ЕФРР, което с над 131 % от целевата стойност и представлява 40,38 % от бюджета на европейското съфинансиране по ОПТ. Целевата стойност по правило N+3/2 за края на 2013 г. е в размер на 837 824 707 евро - само съфинансиране от КФ и ЕФРР и остават през 2013 г. да бъдат сертифицирани към ЕК 181 867 848,45 евро, което е напълно достижима цел предвид, всички основни проекти по ОПТ, които са в процес на реално изпълнение.

Изпълнението на всяка от приоритетните оси и на отделните инфраструктурни проекти е представено в раздел III „Изпълнение на оперативна програма „Транспорт” по приоритетни оси”. Докладвано е за постигане стойностите на индикаторите по приоритетни оси към края на 20112 като за всеки инфраструктурен проект в процес на изпълнение е представена информация за физическия и финансов напредък. По отношение на извършените дейности по мониторинг и оценка на програмата е представена информация за проведените заседания на КН на ОПТ и взетите решения, както и за извършените от УО проверки на място. През 2012 г. бе извършена една оценка на ОПТ, като препоръките са представени в т. 8.5 „Извършване на текуща оценка на ОПТ”от раздел II на доклада.